MUNICIPIUL SATU MARE
Compartiment Guvernanță Corporativă 
Nr. 47853/18.08.2026
În conformitate cu prevederile art. 136 alin. (8) lit. b) din O.U.G. nr. 57/2019 privind Codul administrativ, cu modificările și completările ulterioare, Compartiment Guvernanță Corporativă,  formulează prezentul:  

RAPORT DE SPECIALITATE
la proiectul de hotărâre privind avizarea la nivelul operatorului economic Transurban S.A. Satu Mare a unor măsuri economico-financiare
Transurban S.A este persoană juridică, avand forma juridică de societate pe acțiuni, iar Municipiul Satu Mare își păstrează calitatea de acționar majoritar și exercită drepturile aferente prin Adunarea Generală a Acționarilor, în condițiile legii și ale actului constitutiv.

 Transurban S.A. Satu Mare este operatorul intern de transport public de persoane care furnizeaza un serviciu esențial de utilitate publică, cu impact direct asupra mobilității populației, funcționării economiei locale, coeziunii sociale si siguranței cetațenilor. 

În calitatea sa de operator intern de transport public de calatori la nivelul Unității Administrativ Teritoriale a Municipiului Satu Mare, societatea reprezintă principalul instrument prin care autoritatea publică locală asigură mobilitatea urbană și implementarea politicilor publice în domeniul transportului de persoane.

Obiectul principal de activitate este, conform codului CAEN, Transporturi urbane, suburbane şi metropolitane de călători – 4931.

Activitatea de transport se desfăşoară în baza Contractului de delegare în gestiune directă a serviciului de transport public local de călători în Municipiul Satu Mare nr. 229-41958/15.07.2024, aprobat prin Hotărârea Consiliului Local al Municipiului Satu Mare nr. 192/27.06.2024 încheiat între Municipiul Satu Mare, în calitate de Autoritate Tutelară și Transurban S.A. Satu Mare, în calitate de operator intern al serviciului de transport public de călători.

Principala activitate a societății este transportul în comun cu autobuze în Municipiul Satu Mare. Munca în transportul public de persoane presupune program de lucru prelungit și inegal, desfășurat între orele 4 - 24, indiferent de condițiile meteorologice, pe timp de noapte sau în weekenduri și sărbători legale. Aceste condiții afectează sănătatea fizică și psihică a angajaților și reduc considerabil timpul dedicat vieții de familie.
Având în vedere adresa cu nr. 3226/17.08.2026 înaintată de Transurban S.A.  Satu Mare și înregistrată la Primăria Municipiului Satu Mare sub nr. 47547/17.08.2026  Nota de fundamentare a Transurban S.A. Satu Mare nr. 3211/14.08.2026, Hotărârea Consiliului de Administrație nr. 33/17.08.2026, prin care se avizează Nota de fundamentare a Transurban SA Satu Mare privind creșterea cheltuielilor de natură salarială în anul 2026, solicitare fundamentată în baza prevederilor art. XXXVI, alin 2 lit. (a) si alin 7 din O.U.G. nr. 89/2025 pentru modificarea şi completarea Legii nr. 227/2015 privind Codul fiscal, reglementarea unor măsuri fiscal-bugetare, precum şi pentru modificarea şi completarea unor acte normative, și asumată prin semnăturile depuse, se impune inițierea prezentului proiect de hotărâre.

Asumarea notei de fundamentare de către operatorul economic reprezintă confirmarea faptului că informațiile, datele tehnice, economice și financiare, justificările și estimările cuprinse în document au fost analizate și validate de structurile competente ale operatorului și corespund situației existente la data întocmirii și transmiterii documentului.

· Conform celor menționate în nota de findamentare:

· meseria de conducător de mijloc de transport în comun este una cu grad ridicat de dificultate și responsabilitate, implicând siguranța pasagerilor, a bagajelor și a participanților la trafic. Orice eroare poate avea consecințe grave, ceea ce presupune un nivel crescut de stres, concentrare continua și respectarea strictă a legislației rutiere.
· nivelul veniturilor salariale ale angajaților Transurban S.A. Satu Mare este unul scăzut, care nu mai corespunde realităților și condițiilor reale de muncă. În contextul creșterii continue a costului vieții, salariile actuale nu asigură un trai decent, deși activitatea desfășurată este una esențială pentru funcționarea societății și a economiei locale a Municipiului Satu Mare.
· în cursul anului 2025 nu a fost acordată nicio majorare salarială, întrucât prin Ordonanța de urgență a Guvernului nr. 156/2024 aşa cum a fost modificată şi completată prin Ordonanța de  urgență a Guvernului nr. 4/2025 a fost interzisă orice fel de majorare de natură salarială.
Majorarea cheltuielilor de natură salariala cu indicele mediu de creștere a preturilor prognozat pentru anul 2026, așa cum este prezentată la art. nr. XXXVI, alin (2) din Ordonanța de Guvern nr. 89/2025,  

”(2) În anul 2026, operatorii economici care aplică prevederile Ordonanţei Guvernului nr. 26/2013, aprobată cu completări prin Legea nr. 47/2014, cu modificările şi completările ulterioare, pot creşte cheltuielile de natură salarială faţă de nivelul realizat în anul 2025 cu sumele reprezentând creşteri ale cheltuielilor de natură salarială aferente cu maximul indicelui mediu de creştere a preţurilor prognozat pentru anul 2026, pe baza unei analize temeinic justificate, după aprobarea de către Guvern prin memorandum. Creşterile se pot acorda începând cu luna următoare aprobării memorandumului şi nu pot depăşi lunar nivelul acestui indice”, 
reprezintă o măsură necesară și justificată, menită să reflecte importanța socială a muncii prestate, dificultatea condițiilor de lucru, să contribuie la stabilitatea si la profesionalismul angajaților, asigurând astfel eficientizarea sistemului de transport public local, care este un serviciu de interes economic general (SIEG), cu impact asupra mobilității locuitorilor de diferite ocupații (elevi, studenți, lucrători din diferite domenii, pensionari, etc.) din Municipiul Satu Mare.
Față de cele expuse mai sus, în acord prevederile din Codul administrativ aprobat prin OUG nr. 57/2019, cu modificările și completările ulterioare potrivit cărora consiliul local asigură, potrivit competențelor sale și în condițiile legii cadrul necesar pentru furnizarea serviciilor publice de interes local (transport public), respectiv exercită în numele UAT toate drepturile și obligațiile corespunzătoare participațiilor deținute la societate,   
Proiectul de hotărâre se înaintează Consiliului Local al Municipiului Satu Mare cu propunere de aprobare.

